กิตติรัตน์มาแปลกดึงเอกชน กดดันธปท.ลดดอกเบี้ย
รองนายกฯสร้างแรงกดดันแบงก์ชาติชวนเอกชนภาคธุรกิจลุกขึ้นมาร้องขอให้ใช้ดอกเบี้ยต่ำในการดูแลเศรษฐกิจ
21 ส.ค. 2554

รองนายกฯสร้างแรงกดดันแบงก์ชาติชวนเอกชนภาคธุรกิจลุกขึ้นมาร้องขอให้ใช้ดอกเบี้ยต่ำในการดูแลเศรษฐกิจ
นายกิตติรัตน์ ณ ระนอง รองนายกรัฐมนตรี และรมว.พาณิชย์ เปิดเผยว่า อัตราดอกเบี้ย น่าจะอ่อนตัวลง เพื่อช่วยพยุงภาคธุรกิจ ไม่ให้มีต้นทุนที่มากขึ้น โดยภาคธุรกิจควรขอความร่วมมือกับธนาคารพาณิชย์ ให้ช่วยเรื่องการปรับลดอัตราดอกเบี้ยลง เพราะดอกเบี้ยที่สูง กระทบถึงต้นทุนภาคธุรกิจ  ซึ่งที่ผ่านมาภาคเอกชนยังไม่เคยลุกขึ้นมาร้องขอ แต่สิ่งที่เห็นคือการขึ้นดอกเบี้ย เพื่อดูดซับสภาพคล่องของธนาคารแห่งประเทศไทย  (ธปท.)  ในการมุ่งจะสกัดเงินเฟ้อเท่านั้น จึงมองว่า การปรับขึ้นดอกเบี้ย คงไม่สามารถช่วยได้ เนื่องจาก ราคาพลังงานได้ปรับตัวสูงขึ้น ดังนั้น จึงขอเรียกร้องให้ทุกคนช่วยกันพูดเรื่องของดอกเบี้ย เพื่อจะได้สื่อไปถึงคณะกรรมการนโยบายการเงิน (กนง.)  ไม่ใช่ว่าขึ้นดอกเบี้ยแล้วจะช่วยยับยั้งเงินเฟ้อ
ส่วนกรณีการปรับเงินเดือนขั้นต้น ให้กับผู้จบการศึกษาระดับปริญญาตรี 15,000 บาทนั้น นายกิตติรัตน์ กล่าวว่า รัฐบาล จะเดินหน้าตามนโยบายทันที ด้วยการจะปรับขึ้นค่าแรงลูกจ้าง และข้าราชการในหน่วยงานภาครัฐ และรัฐวิสาหกิจที่มีเงินเดือนต่ำกว่า 15,000 บาท   ซึ่งจะดำเนินการได้ตั้งแต่ต้น ปี 55